Sklep VIII R 39/2005
Sodna praksa Vrhovnega sodišča, 2005-10-28

Delovna in socialna sodišča so kot specializirana sodišča pristojna reševati spore, za katere tako določa zakon. S 1.1.2005 je začel veljati ZDSS-1, ki je v točki 1.b prvega odstavka 5. člena pristojnost za odločanje v odškodninskih sporih iz delovnega razmerja ponovno prenesel na delovna sodišča, vendar je z določbo 87. člena določil, da se že začeti odškodninski spori po uveljavitvi ZDSS-1 nadaljujejo pred sodišči, pred katerimi tečejo ob uveljavitvi zakona. Ker se je v spornem primeru postopek začel pred uveljavitvijo ZDSS-1, in je ob uveljavitvi ZDSS-1 tekel pred Okrožnim sodiščem v Ljubljani, se mora postopek tudi po uveljavitvi ZDSS-1, ne glede na nove določbe 5. člena ZDSS-1, nadaljevati pred rednim sodiščem.

Za odločanje v tej zadevi je stvarno pristojno Okrožno sodišče v Ljubljani.

Okrožno sodišče v Ljubljani se je s sklepom P 1926/2002-III-32 z dne 14.4.2005 izreklo za stvarno nepristojno in zadevo po pravnomočnosti sklepa odstopilo Delovnemu in socialnemu sodišču v Ljubljani. Zavzelo je stališče, da je glede na določbo 84. člena zakona o delovnih in socialnih sodiščih (ZDSS-1 - Uradni list RS, št. 2/04), ki določa, da se postopek, ki se je začel pred uveljavitvijo tega zakona, nadaljuje po določbah tega zakona, če v tem členu ni določeno drugače, za odločanje pristojno delovno sodišče.

Delovno in socialno sodišče v Ljubljani, pri katerem je zadeva vpisana pod opr št. II Pd 1094/2005, z odstopom pristojnosti ni soglašalo, ampak je na podlagi določb prvega odstavka 24. člena v zvezi z določbo drugega odstavka 25. člena zakona o pravdnem postopku (ZPP - Uradni list RS, št. 26/99 in nadalj.) sprožilo spor o pristojnosti. Zavzelo je stališče, da ne gre za spor, za reševanje katerega bi bilo pristojno specializirano sodišče. Zaradi določbe 87. člena ZDSS-1, kjer je določeno, da se postopki v zadevah v zvezi z odškodninsko odgovornostjo za poškodbe pri delu in poklicne bolezni, nadaljujejo pred sodišči, pred katerimi tečejo ob uveljavitvi tega zakona, se mora zadeva nadaljevati in zaključiti pred rednim sodiščem.

Za odločanje v sporu je pristojno Okrožno sodišče v Ljubljani.

Delovna in socialna sodišča so kot specializirana sodišča pristojna reševati spore, za katere tako določa zakon. S 1.1.2005 je začel veljati ZDSS-1, ki je v točki 1.b prvega odstavka 5. člena pristojnost za odločanje v odškodninskih sporih iz delovnega razmerja ponovno prenesel na delovna sodišča, vendar je z določbo 87. člena določil, da se že začeti odškodninski spori po uveljavitvi ZDSS-1 nadaljujejo pred sodišči, pred katerimi tečejo ob uveljavitvi zakona. Ker se je v spornem primeru postopek začel pred uveljavitvijo ZDSS-1, in je ob uveljavitvi ZDSS-1 tekel pred Okrožnim sodiščem v Ljubljani, se mora postopek tudi po uveljavitvi ZDSS-1, ne glede na nove določbe 5. člena ZDSS-1, nadaljevati pred rednim sodiščem.

Zato je ob upoštevanju določb prvega odstavka 24. člena in prvega odstavka 25. člena ZPP ter določb 32. člena ZPP, določb 47. člena ZPP ter prvega odstavka 115. člena zakona o sodiščih (ZS - Uradni list RS, št. 19/94 in nasled.) Vrhovno sodišče sklenilo, da je za odločanje v tem sporu pristojno Okrožno sodišče v Ljubljani.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.